**PÁLYÁZATI KIÍRÁS**

az Innovációs és Technológiai Minisztérium által

az Új Nemzeti Kiválóság Program

keretében meghirdetett

**Felsőoktatási Alapképzés Hallgatói Kutatói**

**Ösztöndíjhoz**

2020/2021. tanév

Pályázati kód: ÚNKP-20-1

**Az Innovációs és Technológiai Minisztérium (a továbbiakban: Támogató) és a Nemzeti Kutatási, Fejlesztési és Innovációs Hivatal (a továbbiakban: Kezelő szerv)** az Új Nemzeti Kiválóság Program keretében **nyílt ösztöndíj**pályázatot hirdet **„Nemzeti Felsőoktatási Kiválóság Ösztöndíj - Felsőoktatási Alapképzés Hallgatói Kutatói Ösztöndíj” elnyerésére,** összhangban

* + - a számvitelről szóló 2000. évi C. törvény,
    - az államháztartásról szóló 2011. évi CXCV. törvény (a továbbiakban: Áht.),
    - az államháztartásról szóló törvény végrehajtásáról szóló 368/2011. (XII. 31.)

Korm. rendelet (a továbbiakban: Ávr.),

* + - a nemzeti felsőoktatásról szóló 2011. évi CCIV. törvény,
    - a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló 2011. évi CXXXII. törvény,
    - a tudományos kutatásról, fejlesztésről és innovációról szóló LXXVI. törvény,
    - az államháztartási számvitelről szóló 4/2013. (I. 11.) Korm. rendelet
    - a nemzeti felsőoktatási kiválóságról szóló 24/2013. (II. 5.) Korm. rendelet   
      (a továbbiakban: 24/2013. (II. 5.) Korm. rendelet),
    - a Nemzeti Kutatási, Fejlesztési és Innovációs Hivatalról, valamint a Nemzeti Kutatási, Fejlesztési és Innovációs Alap kezelő szervének kijelöléséről szóló 344/2019. (XII.23.) Korm. rendelet,
    - a felsőoktatási felvételi eljárásról szóló 423/2012. (XII. 29.) Korm. rendelet   
      (a továbbiakban: felvételi rendelet).

rendelkezéseivel.

**1. Bevezető, a pályázat célja**

**1.1.** Az **Új Nemzeti Kiválóság Program** (a továbbiakban: ÚNKP) **célja**, hogy támogassa a hazai kutatói és alkotóművészi utánpótlást, a tudományos és művészeti pályán való elindulást, majd pályán tartást, valamint a nemzetközi szinten is kiváló tapasztalt kutatók és alkotók kutatómunkáját. A program 2020. évben meghirdetésre kerülő ösztöndíjpályázatai a felsőoktatásban részt vevő hallgatói, kutatói kiválóságot támogatják olyan – alapképzésben, mesterképzésben vagy doktori képzésben részt vevő – hallgatók, doktorvárományosok, valamint fiatal oktatók, kutatók támogatásával, akik a felsőoktatási intézményben eredményes kutatási és alkotói tevékenységet folytatnak.   
A program minden tudomány- és művészeti területet figyelembe véve kívánja elősegíteni a tudományos kutatásokat és az innovációt.

**1.2.** A 2020/2021. tanévre kiírt **Felsőoktatási Alapképzés Hallgatói Kutatói Ösztöndíj** (a továbbiakban: ösztöndíj, ösztöndíjpályázat) **célja** a középiskolai tanulmányaikat sikeresen befejező, alapképzésben részt vevő, tehetséges hallgatók kutatási tevékenységének és szakmai fejlődésének támogatása, amelynek eredménye tudományos cikk vagy TDK-dolgozat, egyéb – az adott tudományágban releváns – tudományos, műszaki vagy művészi alkotás, továbbá a mester tanulmányok megkezdésére való felkészülés.

**2. Az ösztöndíj formája**

**2.1.** A pályázat útján támogatás nyerhető el ösztöndíj formájában, amelynek a pályázó pályázatában megjelölt bankszámlára történő folyósításáról az ösztöndíjast fogadó felsőoktatási intézmény gondoskodik.

**2.2.** Az ösztöndíjast fogadó, illetve a pályázatot lebonyolító felsőoktatási intézmény   
(a továbbiakban: fogadó felsőoktatási intézmény) az Új Nemzeti Kiválóság Program Ösztöndíj Működési Szabályzata **1. számú mellékletében** meghatározott, a nemzeti felsőoktatásról szóló 2011. évi CCIV. törvény 1. mellékletében szereplő állami felsőoktatási intézmény, valamint egyházi vagy alapítványi fenntartású nem állami felsőoktatási intézmény lehet.

**2.3.** A pályázathoz saját forrás biztosítása nem kötelező.

**2.4.** Az ösztöndíj összege: **100.000 Ft/hó/fő.**

**2.5.** Az ösztöndíjas jogviszony időtartama: az első félév esetén 5 hónap (2020. szeptember 1. - 2021. január 31.), második félév esetén 7 hónap (2021. február 1. – 2021. augusztus 31.), illetve 12 hónap (2020. szeptember 1. – 2021. augusztus 31.).

**2.6.** Azok az ösztöndíjasok, akik az Új Nemzeti Kiválóság Program keretében a 2019/2020. tanév tavaszi (második) félévére nyertek ösztöndíjas támogatást (10 hónapos ösztöndíj, vagy a második félévre szóló/arra is áthúzódó 5 hónapos ösztöndíj) és a COVID-19 fertőzés okozta humánjárványra és az ezzel összefüggésben kihirdetett veszélyhelyzetre tekintettel kutatásaikat a 2020/2021. tanév őszi (első) félévében fejezik be, a 2020/2021. tanévre is pályázhatnak ösztöndíjra, azzal a feltétellel, hogy amennyiben elnyerik azt, úgy a 2020/2021. tanévre elnyert ösztöndíjat kizárólag azon hónapot követő hónap első napjától vehetik igénybe, amely hónapban a szakmai záró beszámolót a Fogadó felsőoktatási intézménynek benyújtották, illetve a támogatott ösztöndíjas hónapok száma ebben az esetben is legalább öt.

**3. Támogatható tudományterületek**

Jelen ösztöndíjpályázatra bármely, a Pályázati Kiírás 2. számú melléklete szerinti tudományterületet érintő pályázat benyújtható.

**4. Pályázat benyújtására jogosultak**

**4.1.** Jelen ösztöndíjpályázatra azon, az alábbi feltételeknek maradéktalanul megfelelő, bármely tudományterületen kiemelkedő teljesítményt nyújtó hallgatók nyújthatnak be pályázatot, akik

4.1.1. a pályázat benyújtásakor alapképzés keretében valamely, az Új Nemzeti Kiválóság Program Ösztöndíj Működési Szabályzat 1. számú mellékletében meghatározott fogadó felsőoktatási intézménnyel hallgatói jogviszonyban állnak (**„I.” típusú pályázat – leendő felsőbb éves**), vagy

4.1.2. valamely, az Új Nemzeti Kiválóság Program Ösztöndíj Működési Szabályzat 1. számú mellékletében meghatározott fogadó felsőoktatási intézmény 2020/2021. tanévre az általános felsőoktatási felvételi eljárás keretében meghirdetett alapképzésére felvételi jelentkezési kérelmet nyújtottak be (**„II.” típusú pályázat - leendő elsőéves**).

**4.2. „I.” típusú (leendő felsőbb éves) pályázat esetén további feltétel, hogy a pályázók:**

4.2.1. az ösztöndíjas jogviszony létesítésekor igazolni tudják teljes idejű alapképzésen

(nappali) **aktív hallgatói jogviszonyukat**,

4.2.2. vállalják, hogy az ösztöndíjas időszakban – témavezető[[1]](#footnote-1) felügyeletével – a fogadó felsőoktatási intézmény keretében **kutatási tevékenységet végeznek**, valamint az ösztöndíjas időszak alatt a fogadó felsőoktatási intézmény számára a tudományos kutatási, fejlesztési munkájuk eredményeit hozzáférhetővé teszik.

4.2.3. vállalják, hogy az **intézményi ÚNKP rendezvényen részt vesznek (kötelező vállalás)**, továbbá

4.2.4. **tudományos, művészeti pályázat esetén:**

1. az **agrár, műszaki, informatika, orvos- és egészségtudomány, természettudomány képzési területen** folyó alapképzésben teljesített utolsó két lezárt félévének **súlyozott tanulmányi átlaga[[2]](#footnote-2)** lezárt félévenként legalább „3.51” minősítésű legyen,

2. az **egyéb képzési területen** folyó alapképzésben teljesített utolsó két lezárt félévének **súlyozott tanulmányi átlaga** lezárt félévenként legalább „4.00” minősítésű legyen.

Amennyiben a pályázó kizárólag egy lezárt félévvel rendelkezik, úgy lezárt félévének súlyozott tanulmányi átlagát kell figyelembe venni.

**4.3. „II.” típusú (leendő első éves) pályázat esetén feltétel, hogy a pályázók:**

4.3.1. az ösztöndíjas jogviszony létesítésekor igazolni tudják teljes idejű alapképzésen (nappali) **aktív hallgatói jogviszonyukat.**

4.3.2. vállalják, hogy az ösztöndíjas időszakban – témavezető[[3]](#footnote-3) közreműködésével – a fogadó felsőoktatási intézmény keretében **kutatási tevékenységet végeznek**, valamint az ösztöndíjas időszak alatt a fogadó felsőoktatási intézmény számára a tudományos kutatási, fejlesztési munkájuk eredményeit hozzáférhetővé teszik.

A pályázat benyújtásakor a **kutatási terv tartalmazza** a kutatási témát, a kutatás célját, kutatási témával kapcsolatos általános problémafelvetést és a témaválasztás személyes motivációját.

4.3.3. vállalják, hogy az ösztöndíjas időszak alatt havonta legalább 1 magyar nyelvű vagy idegen nyelvű **szakirodalmat feldolgoznak,** és azokból szakirodalmi összefoglaló tanulmányt készítenek (amennyiben lehetséges további kutatási irány vagy irányok megjelölésével) az ösztöndíjas időszak végéig, valamint az **intézményi ÚNKP rendezvényen részt vesznek (kötelező vállalás**).

Amennyiben **művészeti pályázat** esetén az ösztöndíjas időszakban megvalósítani tervezett tevékenység során szakirodalom feldolgozása nem lehetséges, úgy a **kötelező vállalás** a **tanulmányi kötelezettségen túli művészeti alkotás létehozása, valamint az alkotó folyamat leírása, művészettörténeti aspektusba** helyezése.

4.3.4. **tudományos pályázat** esetén a pályázó középfokú képzésben teljesített tanulmányi eredményének utolsó két lezárt félévi átlaga lezárt félévenként legalább „4.00” minősítésű legyen;

**művészeti pályázat esetén** a pályázó művészeti felvételi gyakorlati vizsga első fordulóján nyújtott teljesítményét a fogadó felsőoktatási intézmény „megfelelő” minősítéssel látja el.

**5. A témavezető feladata, díjazása**

**5.1.** **A témavezető feladata** az ösztöndíjas időszak alatt az ösztöndíjas kutatási terve megvalósításához kapcsolódó szakmai segítségnyújtás, valamint a kutatási tevékenység ellátása érdekében rendszeres kapcsolattartás az ösztöndíjassal. Továbbá az ösztöndíjas szakmai záró beszámolója részeként témavezetői szakmai értékelés és konzultációs lap készítése.

A témavezető feladatai keretében legalább havonta egy alkalommal köteles **személyes/online konzultációt folytatni** az ösztöndíjassal a kutatási tevékenysége szakmai támogatása érdekében, amelynek igazolására az ösztöndíjas által is aláírt **konzultációs lapot** állít ki, mely az ösztöndíjas szakmai záró beszámolójához kerül csatolásra.

**5.2.** **A témavezetői díj összege: ösztöndíjasonként bruttó 8.000 Ft/hó/fő**, amely a fogadó felsőoktatási intézmény részére biztosított intézményi 40%-os támogatásból kerül finanszírozásra. A témavezető a témavezetői díjról írásban tett nyilatkozattal lemondhat. Egy témavezető legfeljebb 4 fő ÚNKP ösztöndíjas hallgató, doktorvárományos témavezetői feladatai után részesülhet díjazásban azonos ösztöndíjas jogviszony időtartama alatt a fogadó felsőoktatási intézményben. Egy ÚNKP ösztöndíjasnak az ÚNKP ösztöndíj tekintetében egy témavezetője lehet. Amennyiben a témavezető ÚNKP ösztöndíjasának ösztöndíjas jogviszonya megszűnik vagy szünetel, úgy a témavezető témavezetői díjra nem jogosult.

**6. Kizáró okok**

**6.1.** Nem részesülhet ösztöndíjban az a pályázó:

* akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett,
* aki a pályázat benyújtását megelőző három naptári éven belül az államháztartás alrendszereiből juttatott valamely támogatással összefüggésben az Ösztöndíjszerződésében foglaltakat önhibájából nem, vagy csak részben teljesítette,
* aki a kutatási tervében vállalt kutatás megvalósítását támogató, részben/egészben magyar állami költségvetési vagy egyéb forrásból származó ösztöndíjban, vagy egyéni kutatástámogatásban részesül az ösztöndíjas időszak alatt és arról nem mond le. Amennyiben az ösztöndíjas az ösztöndíjas időszakban több ösztöndíjat is elnyert (azonos időszakra azonos kutatási témában), választania kell az ösztöndíjak között és csak egyet vehet igénybe,
* aki a Nemzeti Tehetség Program 2020. évi „Nemzet Fiatal Tehetségeiért Ösztöndíj” című pályázaton ösztöndíjban részesül,
* aki a pályázati eljárásban döntés-előkészítőként közreműködő vagy döntéshozó, a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban: 2007. évi CLXXXI. tv.) 6. és 8. §-a értelmében,
* akinek a részvételből való kizártságának tényét a 2007. évi CLXXXI. tv. 13. §-a alapján az erre vonatkozó hivatalos honlapon [(www.kozpenzpalyazat.gov.hu](http://www.kozpenzpalyazat.gov.hu)) közzétették.

**6.2.** Nem támogatható az a pályázat, amelynek megvalósítása, illetve a megvalósítás módja vagy eredménye

* bűncselekménynek vagy bűncselekmény elkövetésére való felhívásnak minősül,
* alapvető emberi vagy alkotmányos jogot sért,
* a nemzet, a nemzeti, etnikai, nyelvi és más kisebbségek, valamint más nemzetek méltóságának és a társadalom más alapvető érdekeinek sérelmével jár, így különösen a közrendbe, a közerkölcsbe, a család és a kiskorúak védelmének követelményébe ütközik.

**7. A rendelkezésre álló keretösszeg, a támogatásban részesíthető pályázók száma**

**7.1.** A pályázatok támogatására rendelkezésre álló keretösszeg az ÚNKP 2020/2021. tanévi pályázati fordulójában kiírt Felsőoktatási Mesterképzés Hallgatói Kutatói Ösztöndíj keretével együtt összesen, legfeljebb **600.000.000 Ft**, azaz **hatszázmillió forint**, amelynek forrása a Magyarország 2020. évi központi költségvetéséről szóló 2019. évi LXXI. törvény LXXII. Nemzeti Kutatási, Fejlesztési és Innovációs Alap fejezet 1. Kutatási Alaprész cím.

**7.2.** Jelen Pályázati Kiírás, valamint a 2020/2021. tanévi Felsőoktatási Mesterképzés Hallgatói Kutatói Ösztöndíj Kiírás keretében együttesen, **legfeljebb 857 fő** ösztöndíjra pályázó részesülhet támogatásban. A Felsőoktatási Alapképzés Hallgatói Kutatói Ösztöndíj, valamint a Felsőoktatási Mesterképzés Hallgatói Kutatói Ösztöndíj keretösszegének célcsoportok közötti felosztásáról (alapképzésben részt vevő hallgató, mesterképzésben/osztatlan képzésben részt vevő hallgató), így a támogatott létszámok meghatározásáról, a fogadó felsőoktatási intézmény rektorának támogatási javaslata alapján a tudománypolitikáért felelős miniszter dönt.

**8. A pályázat irányítója és lebonyolítói**

**8.1.** A pályázat szakmai irányítója az **Innovációs és Technológiai Minisztérium**.

**8.2.** A pályázat Kezelő szerve a **Nemzeti Kutatási, Fejlesztési és Innovációs Hivatal.**

**8.3.** A pályázat lebonyolítója: **a fogadó felsőoktatási intézmény.**

A benyújtott pályázatokat jelen Pályázati Kiírásban megadott módon és szempontok szerint, a fogadó felsőoktatási intézmény rektora által felkért szakértők pontozással értékelik.   
Az értékelt pályázatokat a fogadó felsőoktatási intézmény rektora rangsorolja, a szakértői értékelés alapján felállított rangsortól a rektor szakmai indokok alapján (pl. az intézmény stratégiai céljai mentén - Intézményfejlesztési Terv, kiemelt tudományág, kiemelt kutatási téma) eltérhet. A rektor a támogatásra javasolt pályázókról támogatási javaslatot tesz a tudománypolitikáért felelős miniszter részére. A fogadó felsőoktatási intézmény feladata továbbá az ösztöndíjasok szakmai záró beszámolóinak minősítése, elfogadása vagy elutasítása. A fogadó felsőoktatási intézmény feladata továbbá az Ösztöndíj Működési Szabályzatban meghatározott intézményi feladatok ellátása.

**8.4.** A pályázat kiírója az **Nemzeti Kutatási, Fejlesztési és Innovációs Hivatal.** **Az ösztöndíj odaítéléséről a tudománypolitikáért felelős miniszter legkésőbb 2020. augusztus 25-ig dönt.** A támogatási döntés ellen jogorvoslatnak helye nincs.

**9. Ösztöndíjas időszak**

**9.1.** Az ösztöndíjas időszak: a Pályázati Kiírás 2.5. pontjában meghatározott időszak.

**9.2.** A támogatást elnyert pályázó a támogatási döntés meghozatalát követően saját felelősségére korábban megkezdheti a pályázatában foglaltak végrehajtását.   
Az ösztöndíjas időszak hosszát, valamint kezdő- és záró időpontját a pályázatban foglaltak végrehajtásának korábbi megkezdése nem befolyásolja.

**10. A pályázatok benyújtásának határideje**

A pályázatokat **2020. május 29. - 2020. június 30. között lehet benyújtani.**

**11. Benyújtható pályázatok száma**

Jelen Pályázati Kiírás keretében **egy pályázó egy felsőoktatási intézményhez egy pályázatot** nyújthat be. A 2020/2021. tanévben a Felsőoktatási Alapképzés Hallgatói, Kutatói Ösztöndíj pályázat benyújtásával egyidejűleg a „Tehetséggel fel!” Felsőoktatást Megkezdő Kutatói Ösztöndíj (ÚNKP-20-6 kódszámú) pályázat nem nyújtható be.

**12. A pályázatok benyújtásának módja és helye, a pályázatok benyújtásához szükséges dokumentumok**

**12.1. Azon felsőoktatási intézmények esetén, amelyek saját internetes pályázatkezelő rendszerrel RENDELKEZNEK**, az Új Nemzeti Kiválóság Program Ösztöndíj Működési Szabályzata 1. számú mellékletében felsorolt – a fogadó felsőoktatási intézmény által megadott – **elektronikus felületen, elektronikusan** kell benyújtani a 12.3 pontban részletezett dokumentumokat.

**12.2. Azon felsőoktatási intézmények esetén, amelyek saját internetes pályázatkezelő rendszerrel NEM RENDELKEZNEK,** a fogadó felsőoktatási intézmény által megadott, az Új Nemzeti Kiválóság Program Ösztöndíj Működési Szabályzata 1. számú mellékletében felsorolt e-mail címre kell a 12.3. pontban ismertetett pályázati dokumentációt benyújtani.

**12.3. A pályázati dokumentáció**

**12.3.1. A pályázó aláírásával/hitelesítésével ellátott, kötelezően benyújtandó dokumentumok**

* Pályázati Adatlap (a Pályázati Kiírás 1. számú melléklete) hiánytalanul, magyar nyelven kitöltve,
* Pályázói Adatlap mellékletei: kutatási terv (a Pályázati Adatlap mellékletét képező sablon szerinti formában; a témavezető aláírása jelen beadás során nem kötelező, a nyertes pályázónak az ösztöndíjszerződés megkötéséhez 2020. szeptember 21. napjáig a témavezető által is aláírt kutatási tervet le kell adnia a fogadó felsőoktatási intézményi részére), és a pályázói nyilatkozat (a Pályázati Adatlap mellékletét képező sablon szerinti formában), hiánytalanul, magyar nyelven kitöltve.

A pályázó által aláírva/hitelesítve beadandó dokumentumok benyújtásának módja:

A) Azonosításra visszavezetett dokumentum-hitelesítés szolgáltatás igénybevételével (Ügyfélkapu AVDH, a https://niszavdh.gov.hu/index oldalon), az Ügyfélkapu használatával hitelesített dokumentumként, vagy

B) A nyomtatott és kézzel aláírt dokumentumot szkennelve.

**12.3.2. További kötelezően benyújtandó dokumentumok**

* a fogadó felsőoktatási intézmény által aláírt szándéknyilatkozat   
  (a Pályázati Adatlap mellékletét képező sablon szerinti formában), a fogadó felsőoktatási intézmény képviselőjének elektronikus aláírásával ellátva vagy szkennelve PDF-ben,
* a tanulmányi eredményről szóló igazolás[[4]](#footnote-4) hiánytalanul, magyar nyelven kitöltve,
* a pályázat benyújtásáig megvalósult tudományos/művészeti tevékenységét bemutató, elismerő dokumentáció,
* nyelvtudást igazoló dokumentum (amennyiben releváns),
* igazolás a tanulmányi eredményről (KIVÉVE a „II.” típusú /leendő első éves/ művészeti alapképzés esetén, amikor a felvételi eredményeket az intézmény biztosítja),
* felsőoktatási intézményi igazolás a Makovecz Hallgatói Ösztöndíjprogramban történő 5 hónapos részvételről (amennyiben releváns).

A külföldi vagy Magyarországon működő külföldi rendszerű oktatási intézményekben végzett pályázók esetén, a felsőoktatási felvételi jelentkezés során a tanulmányi eredmény Oktatási Hivatal által megfeleltetett osztályzatait és értékeit igazoló dokumentum kerül figyelembe vételre a fogadó felsőoktatási intézmény részéről.

**12.3.3. A pályázó teljesítményét alátámasztó dokumentumok (amennyiben a pályázó rendelkezésére áll)**

* a pályázat benyújtását megelőző 5 éven belül szerzett tudományos/művészeti tevékenységét bemutató, elismerő dokumentáció, **így például**
  + TDK, OTDK részvételt, OTDK minősített helyezés, Pro Scientia/Pro Arte Aranyérmet;
  + szakkollégiumi tevékenységet;
  + tudományos/művészeti díjat, ösztöndíjat;
  + szakmai-közösségi tevékenységet, kutatásokban, kutatási terepmunkában való részvételt (szaktanári igazolás);
  + tudományos ismeretterjesztő/tudomány népszerűsítő tevékenységet, tudományos művészeti teljesítményt, nemzetközi megmérettetést;
  + publikációt (publikációs lista csatolásával) – elektronikusan feltöltött publikációk esetén elegendő MTMT hivatkozás;
  + konferencia részvételt, kiállítást;
  + az Oktatási Hivatal által elismert Országos Középiskolai Tanulmányi Versenyen (OKTV) döntőjében való részvételt, illetve elért eredményt**[[5]](#footnote-5)**;
  + a kutató diákok országos konferenciáján való részvételt, illetve eredményt;
  + hivatalosan dokumentált részvételt a Magyar Tudományos Akadémia által különböző tudományterületeken szervezett Nyári Tábor (“Kis Tudós”) munkájában;
  + hivatalosan dokumentált részvételt felsőoktatási intézmények kollégiumai, alapítványai által középiskolások számára szervezett tudományos kutatótábor munkájában;
  + középiskolai egyéni és/vagy csoportos tudományos, művészeti tevékenység során elért értékelhető, dokumentált teljesítményt igazoló dokumentumok;
  + egyéb szakmai (tudományos és oktatási) tevékenységet bemutató dokumentáció;

Amely tudományos/művészeti tevékenységet dokumentummal nem lehet igazolni, annak

szöveges feltüntetése a Pályázati Adatlap vonatkozó mezőjében szükséges.

* nyelvtudást igazoló dokumentum(ok).

Idegen nyelvű dokumentum esetén kérjük a hiteles magyar nyelvű fordítást is elektronikusan benyújtani.

A fogadó felsőoktatási intézmény az eredeti dokumentumot igazolás céljából szúrópróba szerűen ellenőrizheti.

Az elektronikusan benyújtott dokumentumok az alábbi formátumban/kiterjesztésben fogadhatóak el: Word, Excel, Power Point, PDF, JPG.

**13. Az ösztöndíj finanszírozásának módja**

**13.1.** Az ösztöndíjas az ösztöndíjas időszakban a 21.3. pontban leírtak szerint havi ösztöndíjban részesül, annak felhasználásáról pénzügyi elszámolást nem kell benyújtania. Az ösztöndíj fogadásához a pályázónak, az Ösztöndíjszerződés megkötéséig magyarországi pénzintézetnél vezetett bankszámlával kell rendelkeznie.

**13.2.** Az ösztöndíjas tudomásul veszi, hogy a személyi jövedelemadóról szóló 1995.   
évi CXVII. törvény 1. számú melléklete 4.12.1. c) pontja szerint a részére kifizetett ösztöndíj – a magyar jog szerint – adómentes bevétel.

**13.3.** A központi költségvetési támogatás keretösszegének terhére az ösztöndíj összeg   
40%-ának megfelelő támogatás biztosítható a fogadó felsőoktatási intézmény számára.   
Az intézményi támogatás az ösztöndíjjal támogatott hallgató kutatása megvalósításával összefüggő dologi és felhalmozási költségeinek, a fogadó felsőoktatási intézmény általános költségeinek, valamint az ösztöndíj lebonyolítási költségeinek fedezetére fordítható.   
Az általános költségek és a lebonyolítási költségek összege nem haladhatja meg a támogatás összegének 50%-át.

A felsőoktatási intézmény mentesül az ösztöndíj összege 40%-ának megfelelő támogatás Kezelő szerv számára történő visszatérítési kötelezettsége alól, amennyiben az ösztöndíjas jogviszony az ösztöndíjasnak felróható okból szűnik meg, illetve a felsőoktatási intézmény az ösztöndíjas záró szakmai beszámolóját nem fogadja el és az ösztöndíjas számára visszafizetési kötelezettséget állapít meg.

**13.4.** A Nemzeti Kutatási, Fejlesztési és Innovációs Hivatal a fogadó felsőoktatási intézményekkel támogatói okiratot/támogatási szerződést/megállapodást köt, amelyben rögzíti az ösztöndíj és az intézményi támogatás folyósításának feltételeit és szabályait. A támogatói okirat/támogatási szerződés/megállapodás megkötését követően megkezdődhet az intézményi támogatás és az ösztöndíjak folyósítása a fogadó felsőoktatási intézmények részére.

**13.5.** A fogadó felsőoktatási intézmények az ösztöndíjasokkal Ösztöndíjszerződést kötnek, melyben rögzítik az ösztöndíj folyósításának feltételeit és szabályait.   
Az Ösztöndíjszerződések megkötését követően kezdődhet az ösztöndíjak folyósítása az ösztöndíjasok részére. Az Ösztöndíjszerződés megkötésének feltétele, hogy az ösztöndíjas adóazonosító jellel rendelkezzen.

**14. Az ösztöndíj felhasználása**

Az ösztöndíj teljes összege elszámolási kötelezettség terhe nélkül szabadon felhasználható.

**15. A pályázat érvényességének formai ellenőrzése, hiánypótlás**

**15.1.** A benyújtott pályázatokat a fogadó felsőoktatási intézmény egyedi pályázati azonosító számmal látja el a következő módon: ÚNKP-20-1-típus-felsőoktatási intézmény betűkódja-sorszám[[6]](#footnote-6) a beérkezés időbeli sorrendjében. A beérkezést követően a pályázatok érvényességének formai ellenőrzésére kerül sor.

**15.2.** A pályázatok befogadását és formai ellenőrzését a fogadó felsőoktatási intézmény végzi. A pályázat befogadásáról a pályázati egyedi azonosító feltüntetésével a pályázat fogadó felsőoktatási intézményhez történő beérkezését követő legfeljebb 5 munkanapon belül a fogadó felsőoktatási intézmény értesítést küld a pályázónak.

**15.3.** Amennyiben a fogadó felsőoktatási intézmény a pályázat formai ellenőrzése során megállapítja, hogy a pályázat hiányos, és a hiányosságok olyan jellegűek, hogy azok hiánypótlás során pótolhatók és a pályázat hiánypótlással formailag megfelelővé tehető, úgy a **pályázót egy alkalommal** a Pályázati Adatlapon megadott e-mail címére megküldésre kerülő **elektronikus értesítésben** – a hibák, hiányosságok, valamint a hiánypótlás módjának egyidejű megjelölése mellett − **hiánypótlásra szólítja fel, legfeljebb** az értesítés megküldésétől számított **5 munkanapos hiánypótlási határidő megjelölésével**.

**FIGYELEM!** Amennyiben a pályázó nem pótolta a hiányosságokat, vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget, a fogadó felsőoktatási intézmény megállapítja a pályázat érvénytelenségét és az érvénytelenség okának megjelölésével elektronikus úton értesítést küld a pályázónak a pályázat érdemi vizsgálat nélküli elutasításáról.

**15.4.** Az alábbi esetekben **hiánypótlásnak nincs helye**, a pályázat hiánypótlás nélkül érvénytelen és érdemi vizsgálat nélkül elutasításra kerül:

* a pályázó nem a Pályázati Kiírásban meghatározott határidőn belül nyújtotta be a pályázatát;
* a pályázó nem felel meg a jelen Pályázati Kiírásban meghatározott feltételeknek;

**15.5. Érvénytelen a pályázat** ha

* a pályázat olvashatatlan, illetve ha hamis vagy megtévesztő adatot tartalmaz;
* a pályázó hiánypótlás keretében sem pótolta a hiányosságokat vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget;
* nem maga a jogosult nyújtotta be a pályázatot.

**16. A pályázatok elbírálásának szempontjai**

16.1. **„I.” típusú – leendő felsőbb évesek** esetén az érvényes, befogadott pályázatokat a fogadó felsőoktatási intézmény szakértői az alábbi szempontok alapján értékelik:

|  |  |
| --- | --- |
| **Bírálati szempontok** | **Pontszám** |
| **VERSENYEREDMÉNYEK**  **(a pályázat benyújtását megelőző 5 éven belül elért eredmények)** | **legfeljebb 200** |
| **A pályázó az Országos Tudományos Diákköri Tanács által adományozott Pro Scientia/Arte Aranyérem kitüntetésben részesült[[7]](#footnote-7)** | 100 |
| **A pályázó az Országos Tudományos Diákköri Konferencián (OTDK) elért I. helyezéssel rendelkezik[[8]](#footnote-8)** | 75 |
| **A pályázó az Országos Tudományos Diákköri Konferencián (OTDK) elért II. helyezéssel rendelkezik[[9]](#footnote-9)** | 50 |
| **A pályázó az Országos Tudományos Diákköri Konferencián (OTDK) elért III. helyezéssel rendelkezik[[10]](#footnote-10)** | 40 |
| **Kiemelkedő nemzetközi versenyeredmény[[11]](#footnote-11)** | 100 |
| **Egyéb nemzetközi versenyeredmény[[12]](#footnote-12)** | 75 |
| **TANULMÁNYI EREDMÉNYEK:[[13]](#footnote-13)** | |
| **Tudományos és művészeti pályázat esetén**:   * agrár, műszaki, informatika, orvos- és egészségtudomány, természettudomány képzési területeken folyó alapképzésben teljesített utolsó két lezárt félévének súlyozott tanulmányi átlagának számtani átlaga, mínusz 3,5, szorozva 20-szal (kizárólag egy lezárt félév esetén a súlyozott tanulmányi átlag) * egyéb képzési területen folyó alapképzésben teljesített utolsó két lezárt félévének súlyozott tanulmányi átlagának számtani átlaga, mínusz 4, szorozva 30-cal (kizárólag egy lezárt félév esetén a súlyozott tanulmányi átlag). | 30 |
| **A pályázat benyújtásáig megvalósult tudományos, művészeti tevékenységek:**   * TDK, OTDK részvétel (a Pro Scientia Aranyérem/minősített helyezéssel együtt járó részvétel ezen szempontnál nem vehető figyelembe) * szakkollégiumi tevékenység; * tudományos/művészeti díjak, ösztöndíjak; * szakmai-közösségi tevékenység, kutatásokban, kutatási terepmunkában való részvétel; * tudományos ismeretterjesztő/tudománynépszerűsítő tevékenység, * tudományos művészeti teljesítmény, nemzetközi megmérettetés; * publikációs tevékenység (publikációs lista alapján, elektronikusan feltöltött publikációk esetén elegendő az MTMT hivatkozás), egyéb publikált cikkek, közlemények, tanulmányok; * szakmai előadások/kiállítások tartása; * hazai és nemzetközi konferencián, kiállításon való részvétel; * egyéb releváns szakmai tevékenység bemutatása.   **Továbbá művészeti területen pályázók esetén:** maximum 10 tételes szakmai portfólió összeállítása (művészeti produktum). | 25 |

|  |  |
| --- | --- |
| **EGYÉB SZEMPONTOK** | |
| **Matematikai, természettudományos, műszaki és informatikai (MTMI) területen, valamint agrártudományok tudományterületen belül végzett kutatási téma** | 5 |
| **A kutatási terv kutatócsoport[[14]](#footnote-14) keretében kerül megvalósításra**  **VAGY**  **A pályázó az Eötvös Loránd Kutatóhálózattal vagy a fogadó felsőoktatási intézményen kívüli felsőoktatási intézménnyel kutatócsoport keretében együttműködik a kutatási terve megvalósítása során** | 4 |
| **Nyelvtudás**  - egy darab felsőfokú nyelvvizsga /C1/ – 4 pont;  - egy darab középfokú nyelvvizsga /B2/ – 2 pont;  AZONBAN legfeljebb 6 pont szerezhető az igazolt idegennyelv-tudásért | 6 |
| **Kutatási terv**  A kutatási terv kidolgozottsága, megvalósíthatósága, a téma tudományos fontossága, újszerűsége, nemzetstratégiai jelentősége, a kutatás eredményeinek közvetlen hasznosulása, hasznosíthatósága, publikációs/alkalmazási lehetőségei,  a kutatás teljesítésének tervezett ütemezése, a kutatási témához kapcsolódó egyéb (nem témavezetői) ajánlás, vállalások, az eredmények megismertetésére vonatkozó kommunikációs terv | 30 |
| **Összesen** | **legfeljebb 300 pont** |

**Leendő felsőbb éves („I.” típusú) alapképzésben részt vevő hallgató az alábbi feltételek teljesülése esetén további 5 többletpontban részesül:**

* a 2018/2019., 2019/2020. tanévben Makovecz Hallgatói Ösztöndíjprogram keretében határon túli felsőoktatási intézményben legalább 5 hónap időtartamban teljes szemeszteres részképzésen vagy részképzős tanulmányúton történő részvétel (megkezdett vagy lezárt).

**16.2. „II.” típusú – leendő első évesek** esetén az érvényes, befogadott pályázatokat a fogadó felsőoktatási intézmény szakértői az alábbi szempontok alapján értékelik:

|  |  |
| --- | --- |
| **Bírálati szempontok** | **Pontszám** |
| **Tanulmányi eredmények:[[15]](#footnote-15)** | |
| **Tudományos pályázat esetén**:   * a pályázó középfokú képzésben teljesített utolsó két lezárt félévének számtani átlaga, mínusz 4, szorozva 50-nel, * külföldi vagy Magyarországon működő külföldi rendszerű oktatási intézményekben végzettek esetén a felsőoktatási felvételi eljárás keretében megkapott érettségi eredmények (osztályzatok) számtani átlaga, mínusz 4, szorozva 50-nel**[[16]](#footnote-16)**. | 50 |
| **Művészeti pályázat esetén:**   * művészeti felvételi pontszámeredmények alapján a szakértő dönt a pontozásról (a felvételi eredményeket az intézmény a szakértő számára biztosítja).   **A pályázat benyújtásáig megvalósult tudományos, művészeti tevékenységek:**   * tudományos/művészeti díjak, ösztöndíjak; * szakmai-közösségi tevékenység, kutatásokban, kutatási terepmunkában való részvétel; * tudományos ismeretterjesztő/tudománynépszerűsítő tevékenység, * tudományos művészeti teljesítmény, nemzetközi megmérettetés; * publikációs tevékenység (publikációs lista alapján, elektronikusan feltöltött publikációk esetén elegendő az MTMT hivatkozás), egyéb publikált cikkek, közlemények, tanulmányok; * szakmai előadások/kiállítások tartása; * hazai és nemzetközi konferencián, kiállításon való részvétel; * egyéb releváns szakmai tevékenység bemutatása.   **Továbbá tudományos és művészeti pályázat esetén**:   * országos középiskolai tanulmányi vagy tudományos versenyeken való részvétel, eredmény[[17]](#footnote-17), * Országos Tudományos Diákköri Konferencián való részvétel, iletve eredmény, * a kutató diákok országos konferenciáján való részvétel, illetve eredmény, * hivatalosan dokumentált részvétel a Magyar Tudományos Akadémia által különböző tudományterületeken középiskolás diákok részére szervezett Nyári Tábor munkájában, * hivatalosan dokumentált részvétel felsőoktatási intézmények kollégiumai, alapítványai által középiskolások számára szervezett tudományos kutatótábor munkájában, * középiskolai egyéni és/vagy csoportos tudományos, művészeti tevékenység során elért értékelhető, dokumentált teljesítmény * egyéb középiskolai eredmények.   **Továbbá művészeti területen pályázók esetén:** maximum 10 tételes szakmai portfólió összeállítása (művészeti produktum). | 30 |

|  |  |
| --- | --- |
| **Matematikai, természettudományos, műszaki és informatikai (MTMI) területen, valamint agrártudományok tudományterületen belül végzett kutatási téma[[18]](#footnote-18)** | 14 |
| **Nyelvtudás**  - egy darab felsőfokú nyelvvizsga /C1/ – 4 pont;  - egy darab középfokú nyelvvizsga /B2/ – 2 pont;  AZONBAN legfeljebb 6 pont szerezhető az igazolt idegennyelv-tudásért | 6 |
| **Összesen:** | **100** |

**17. A pályázók Támogatói döntést követő kiértesítése**

A pályázókat legkésőbb **2020. augusztus 31. napjáig** a fogadó felsőoktatási intézmény elektronikus úton (a pályázó által a Pályázati Adatlapon megadott e-mail címén) értesíti pályázatának elfogadásáról, tartaléklistára helyezéséről, elutasításáról.   
Az elutasító döntés ellen jogorvoslatnak helye nincs.

**18. Az ösztöndíjas jogviszony feltételeinek igazolása**

**18.1.** Az ösztöndíjas jogviszony feltétele, hogy az ösztöndíjas az ösztöndíjas jogviszony létesítésekor igazolni tudja a teljes idejű alapképzésen (nappali), a fogadó felsőoktatási intézménnyel fennálló aktív hallgatói jogviszonyát.

Az ösztöndíjas jogviszony alapjául szolgáló hallgatói jogviszonyt a 2020/2021. tanév első félévére legkésőbb 2020. szeptember 21. napjáig, a 2020/2021. tanév második félévére legkésőbb 2021. február 19. napjáig kell létesíteni és igazolni.

**18.2.** Az ösztöndíj folyósításának feltétele, hogy az ösztöndíjas teljes idejű (nappali), aktív hallgatói jogviszonnyal rendelkezzen az ösztöndíjas jogviszony alatt.

**Amennyiben az ösztöndíjas az ösztöndíjas jogviszony ideje alatt nem felel meg a Pályázati Kiírásban foglalt feltételeknek, az ösztöndíjas az ösztöndíjra való jogosultságát elveszíti.**

**19. Szerződéskötés**

**19.1. Felsőoktatási intézményi 40%-os támogatás**

A fogadó felsőoktatási intézmények a 24/2013. (II. 5.) Korm. rendelet 12. § (2) bekezdése alapján intézményi támogatásban részesülnek az intézményüknél ÚNKP keretében ösztöndíjat elnyert ösztöndíjasok arányában, az ösztöndíj összege negyven százalékának megfelelő támogatás mértékéig. A szerződéskötéshez szükséges valamennyi feltétel teljesülése esetén, a Kezelő szerv a fogadó felsőoktatási intézmény részére támogatói okiratot/támogatási szerződést/megállapodást bocsát ki/köt, melynek értelmében a fogadó felsőoktatási intézmények végzik el az ösztöndíjak folyósítását a jogosult ösztöndíjasok részére.

**19.2. Ösztöndíj**

19.2.1. A támogatott pályázók ösztöndíjban részesülnek. Az Ösztöndíjszerződést a fogadó felsőoktatási intézmény köti meg a nyertes pályázóval (ösztöndíjas) és folyósítja számára az ösztöndíjat.

19.2.2. Az ösztöndíjas időszak alatt **az alapképzés nyertes pályázója** a pályázat keretében benyújtott **kutatási tervet – a II-es típusú leendő első éves esetén az 5. és 7. pont – a témavezető szakmai közreműködésével történő kiegészítésével, ill. mindkét típusú pályázó esetén a témavezető aláírásával** - 2020. szeptember 21. napjáig (második felévéves ösztöndíjas jogviszony esetén 2021. február 19. napjáig) **a fogadó felsőoktatási intézmény részére benyújtja**.

19.2.3. Érvényét veszti a Támogatói döntés, ha az ösztöndíjas mulasztásából, vagy neki felróható egyéb okból az Ösztöndíjszerződés nem jön létre.

**20. Az ösztöndíj és az intézményi 40%-os támogatás folyósítása**

**20.1.** Az ösztöndíj és az intézményi 40%-os támogatás pénzügyi teljesítése a Támogatói döntés meghozatalát és a fogadó felsőoktatási intézmény és a Kezelő szerv között létrejött támogatói okirat/támogatási szerződés/megállapodás aláírását követően indulhat el.

**20.2.** A Kezelő szerv az ösztöndíjak és az ahhoz kapcsolódó intézményi 40%-os támogatás összegét a Kezelő szerv az érintett fogadó felsőoktatási intézményeknek a támogatói okiratokban meghatározott módon adja át. A Nemzeti Közszolgálati Egyetemnél támogatott ösztöndíjasok ösztöndíját, valamint az ahhoz kapcsolódó intézményi 40%-os támogatás összegét a Kezelő szerv a Miniszterelnökségen keresztül adja át a felsőoktatási intézmény részére.

**20.3.** Az első félévre számított öt havi ösztöndíj összegét egy összegben, legkésőbb 2020. december 31-ig, a második félévre számított hét havi ösztöndíj összegét a második félévi beiratkozásokat követően, szintén egy összegben, legkésőbb 2021. március 31-ig utalja a fogadó felsőoktatási intézmény az ösztöndíjasok részére.

**21. Az ösztöndíj lemondása, szüneteltetése, az ösztöndíjas jogviszony megszűnése**

**21.1. Lemondás**: Amennyiben a pályázó, illetve az ösztöndíjas lemond az ösztöndíjáról, haladéktalanul írásban kell értesítenie a fogadó felsőoktatási intézmény rektorát.   
Az ösztöndíjas jogviszony megszűnésének dátumától az ösztöndíjas ösztöndíjra nem jogosult, részére az ösztöndíj nem folyósítható, ha mégis megtörtént a kifizetése, úgy köteles az ösztöndíjas a jogosulatlanul igénybe vett ösztöndíjat külön felszólítás nélkül visszautalni a folyósító fogadó felsőoktatási intézménynek a lemondástól számított   
60 napon belül. A lemondás bejelentése napjától (egyben az ösztöndíjas jogviszony megszűnése napja) számított 30 napon belül az ösztöndíjasnak szakmai záró beszámolót kell benyújtania a fogadó felsőoktatási intézményhez, melyet a fogadó felsőoktatási intézmény szakértők felkérésével értékel. A hallgatói jogviszony megszűnése hónapjának első napjától az ösztöndíjas ösztöndíjra nem jogosult.

**21.2. Szüneteltetés:** Amennyiben tartós betegség, várandósság, szülés, hosszabb külföldi tartózkodás, egyéb méltányolható ok a benyújtott pályázat eredeti formában történő végrehajtását akadályozza, vagy az alapképzésen hallgatói jogviszonya szünetel (passzív félév), de az ösztöndíjasnak szándékában áll a kutatást folytatnia, lehetősége van az ösztöndíjas jogviszony alatt, 12 hónapos ösztöndíjas időszak esetén legalább 2 - legfeljebb 5 hónap időtartamra (törthónap nem lehetséges) **szüneteltetni** az ösztöndíjas jogviszonyát. **Az 5 és a 7 hónap időtartamú ösztöndíjas jogviszony szüneteltetésére nincs lehetőség**. Az ösztöndíjas jogviszony szüneteltetése iránti kérelmet és annak mellékleteként a módosított kutatási tervet a szüneteltetés okát alátámasztó dokumentumok csatolásával a fogadó felsőoktatási intézmény rektorához kell benyújtani, melyről az intézmény – szükség esetén szakértők bevonásával – dönt. Amennyiben az ösztöndíjas az ösztöndíjas jogviszonyát szünetelteti, a szüneteltetés idejére ösztöndíjra nem jogosult. Amennyiben a szüneteltetés időtartamára vonatkozóan megtörtént az ösztöndíj kifizetése, úgy köteles az ösztöndíjas azt külön felszólítás nélkül 30 napon belül visszautalni a folyósító fogadó felsőoktatási intézménynek. Az ösztöndíjas jogviszony szüneteltetésének időtartama nem hosszabbítja meg az ösztöndíjas jogviszony időtartamát.

**21.3. Az ösztöndíjas jogviszony megszűnése**

21.3.1. **Nem megfelelő teljesítés:** Amennyiben az ösztöndíjas az Ösztöndíjszerződésben foglaltakat nem, vagy nem megfelelően teljesíti, a fogadó felsőoktatási intézmény dönthet a támogatás visszavonásáról, valamint a korábbi kifizetések kapcsán jogosulatlanul igénybevett támogatást állapíthat meg. Jogosulatlanul igénybevett támogatás esetén   
(az Ávr.-ben foglaltaknak megfelelően) a visszafizetési kötelezettség az ösztöndíjas számára a jogosulatlanul folyósított támogatás összegére terjed ki. Ez esetben az ösztöndíjas jogviszony a fogadó felsőoktatási intézmény támogatás visszavonásáról szóló döntésének írásbeli értesítése napján szűnik meg, melytől számított 30 napon belül a kutatási tevékenység megvalósításáról szakmai záró beszámolót kell benyújtania a fogadó felsőoktatási intézmény rektorához, melyet a fogadó felsőoktatási intézmény szakértők felkérésével értékel.

21.3.2. **Hallgatói jogviszony megszűnése:** Amennyiben az ösztöndíjasnak az ösztöndíjas időszak alatt megszűnik a hallgatói jogviszonya, úgy az ösztöndíjas jogviszonya, ebből következően az ösztöndíj folyósítása is megszűnik. A hallgatói jogviszony megszűnésétől az ösztöndíjas ösztöndíjra nem jogosult. A jogosulatlanul kifizetésre kerülő ösztöndíjat a fogadó felsőoktatási intézménynek vissza kell követelnie az ösztöndíjastól. A hallgatói jogviszony megszűnése (egyben az ösztöndíjas jogviszony megszűnése napja) napjától számított 30 napon belül a kutatás megvalósításáról az ösztöndíjas szakmai záró beszámolót nyújt be a fogadó felsőoktatási intézmény rektorának címezve, melyet a fogadó felsőoktatási intézmény szakértők felkérésével értékel. A hallgatói jogviszony megszűnése hónapjának első napjától az ösztöndíjas ösztöndíjra nem jogosult.

21.3.3. **Az ösztöndíjas jogviszony megszűnik az ösztöndíjas jogviszony végével.**

**21.4. Felsőoktatási intézményváltás és/vagy felsőoktatási intézményen belüli kar- vagy szakváltás:**

Felsőoktatási intézményváltásra és/vagy felsőoktatási intézményen belüli kar-, vagy szakváltásra az ösztöndíjas időszak alatt nincs lehetőség. Amennyiben az ösztöndíjas a támogatási időszakon belül felsőoktatási intézményt, kart vagy szakot vált, ösztöndíjas jogviszonya megszűnik, az intézmény-, kar-, szakváltásról szóló intézményi döntés jogerőre emelkedésének napjától a számára megítélt ösztöndíjra nem jogosult. Az ösztöndíjas jogviszony megszűnése napjától számított 30 napon belül a kutatás megvalósításáról az ösztöndíjas szakmai záró beszámolót nyújt be a fogadó felsőoktatási intézmény rektorának címezve, melyet a fogadó felsőoktatási intézmény szakértők felkérésével értékel.

**22. Nyilvánosság**

Az ösztöndíjas a megvalósult program, kutatási tevékenysége során, kommunikációjában, kapcsolódó kiadványaiban vállalja, hogy az Új Nemzeti Kiválóság Program nevét, hivatalos grafikai logóját, az Innovációs és Technológiai Minisztérium nevét, hivatalos grafikai loógját, valamint a Nemzeti Kutatási, Fejlesztési és Innovációs Alap nevét megjeleníti. A logók letölthetőek a következő oldalról: [www.unkp.gov.hu](http://www.unkp.gov.hu). Amennyiben a logók megjelenítésére a publikáció jellege nem ad lehetőséget, úgy az Új Nemzeti Kiválóság Program, az Innovációs és Technológiai Minisztérium, valamint a Nemzeti Kutatási, Fejlesztési és Innovációs Alap nevét szükséges feltüntetni.

**23. Az ösztöndíj elszámolása**

**23.1.** Az ösztöndíj felhasználásáról az ösztöndíjasnak pénzügyi elszámolást nem kell benyújtania. A támogatás fogadásához a pályázónak, az Ösztöndíjszerződés megkötéséig, magyarországi pénzintézetnél vezetett bankszámlával kell rendelkeznie.

**23.2.** Az ösztöndíjas köteles az Ösztöndíjszerződésben rögzített ösztöndíjas időszak utolsó napjától számított 10 napon belül részletes, a vállalt kutatási tervben rögzített feladatok végrehajtásáról **szakmai záró beszámolót** benyújtani a fogadó felsőoktatási intézmény rektorának címezve. “II.” típusú pályázat (első éves) esetén az ösztöndíjat elnyert ösztöndíjas a szakmai záró beszámolója keretében tételesen ismerteti az ösztöndíjas időszak alatt feldolgozott szakirodalmakat, valamint a beszámoló része a témavezetői szakmai értékelés, továbbá az ösztöndíjas és a témavezető közötti konzultációt igazoló mindkét fél által aláírt konzultációs lap.

**23.3.** A **szakmai záró beszámolók** **minősítését** a fogadó felsőoktatási intézmény legkésőbb **2021. október 1.** napjáig végzi.

**23.4. Az intézményi támogatás elszámolása**

Az intézményi támogatás elszámolására a Kezelő szerv és a fogadó felsőoktatási intézmény között megkötött támogatói okirat/támogatási szerződés/megállapodás, valamint az Ösztöndíj Működési Szabályzat rendelkezései az irányadóak.

**24. Egyéb feltételek**

**24.1.** A programmal kapcsolatosan kezelt személyes adatok és a programra vonatkozó adatok statisztikai célra, személyazonosításra alkalmatlan módon felhasználhatóak, közzétehetőek és továbbíthatóak.

**24.2.** A pályázó hozzájárul ahhoz, hogy a támogatás megítélése esetén a program keretében beküldött anyagokat, beszámolót, fotó- és videó dokumentációt, művészeti alkotást a fogadó felsőoktatási intézmény korlátlanul felhasználja és nyilvánosan közzétegye. A személyazonosításra alkalmas módon elkészült fotó- és videó dokumentációk felhasználásához a fogadó felsőoktatási intézmény köteles az érintettek írásbeli hozzájárulását beszerezni és azt a támogatói okiratban/támogatási szerződésben/megállapodásban rögzített ideig a pályázati dokumentáció részeként megőrizni.

**25. Kifogás**

**25.1.** Az Ávr. 102/D. § (1) bekezdése értelmében pályázati úton biztosított költségvetési támogatás esetén, a támogatás igénylője vagy a kedvezményezett - kezelő szerv kijelölése vagy lebonyolító szerv igénybevétele, illetve közreműködő szervezet kijelölése esetén - a kezelő szervnél, lebonyolító szervnél, illetve közreműködő szervnél, ennek hiányában a Támogatónál kifogást nyújthat be, ha a pályázati eljárásra, a támogatási döntés meghozatalára, a támogatói okiratok kiadására vagy a támogatási szerződések megkötésére, a költségvetési támogatás folyósítására, visszakövetelésére vonatkozó eljárás jogszabálysértő, a pályázati kiírásba vagy a támogatási szerződésbe ütközik. E §-t a kizárólag hazai forrás terhére finanszírozott, pályázati úton biztosított költségvetési támogatás esetén a költségvetési támogatás államháztartáson kívüli igénylője vagy kedvezményezettje tekintetében kell alkalmazni.

**25.2.** Az Ávr. 102/D. §-nak (2) bekezdése értelmében nem nyújtható be kifogás az olyan döntés, intézkedés ellen, amellyel szemben jogorvoslatnak van helye, vagy amely a támogatás igénylőjére, illetve a kedvezményezettre vonatkozó jogot, kötelezettséget közvetlenül nem állapít meg.

**25.3.** Az Ávr. 102/D. §-ának (3) bekezdése értelmében a kifogás benyújtására a kifogásolt intézkedéshez vagy mulasztáshoz kapcsolódóan megállapított határidőn belül, ennek hiányában az arról való tudomásszerzéstől számított tíz napon belül, de legkésőbb az annak bekövetkezésétől számított harminc napon belül, írásban van lehetőség. A kifogás benyújtására nyitva álló határidő elmulasztása miatt igazolási kérelem benyújtásának helye nincs.

**25.4.** Az Ávr. 102/D. §-ának (4) bekezdése értelmében a kifogás tartalmazza

a) a kifogást tevő nevét, székhelyét vagy lakcímét, a nem természetes személy kifogást tevő képviselője nevét,

b) a kifogással érintett pályázat vagy támogatói okirat azonosításához szükséges

adatokat,

c) a kifogásolt intézkedés vagy mulasztás meghatározását,

d) a kifogás alapjául szolgáló tényeket és a kifogásolt vagy elmaradt intézkedéssel megsértett jogszabályi rendelkezés pontos megjelölését, és

e) nem elektronikus úton történő kapcsolattartás esetén a kifogást tevő aláírását.

**25.5.** Érdemi vizsgálat nélkül el kell utasítani a kifogást az Ávr. 102/D. § (5) bekezdése

szerint, ha

a) azt határidőn túl terjesztették elő,

b) azt nem az arra jogosult terjeszti elő, c) az a korábbival azonos tartalmú,

d) a kifogás nem tartalmazza a (4) bekezdésben meghatározott adatokat,

e) azt a korábbi kifogás tárgyában hozott döntéssel szemben nyújtották be, f) a kifogás benyújtásának nincs helye,

g) a kifogás kizárólag olyan jogsértés ellen irányul, mely a sérelmezett eljárás megismétlésével nem orvosolható.

**25.6.** Az Ávr. 102/D. § (5a) bekezdése alapján kezelő szerv kijelölése vagy lebonyolító szerv, illetve közreműködő szervezet igénybevétele esetén, a kezelő szerv, a lebonyolító szerv, illetve a közreműködő szerv, ennek hiányában a támogató - ha a kifogásban foglaltakkal egyetért - megteszi a kifogásban sérelmezett helyzet megszüntetéséhez szükséges intézkedéseket, vagy továbbítja a kifogást a fejezetet irányító szervnek.

**25.7.** Az Ávr. 102/D. §-ának (6) bekezdése értelmében a fejezetet irányító szerv a kifogást annak kézhezvételétől számított harminc napon belül érdemben elbírálja.   
Az elbírálás határideje egy alkalommal, legfeljebb harminc nappal meghosszabbítható, erről a határidő lejárta előtt tájékoztatni kell a kifogás benyújtóját. A kifogás elbírálásában - a fejezetet irányító szerv vezetője kivételével - nem vehet részt az, aki a kifogással érintett eljárásban részt vett.

**25.8.** Az Ávr. 102/D. §-ának (7) bekezdése értelmében, ha a kifogás alapos, a fejezetet irányító szerv elrendeli a kifogásban sérelmezett helyzet megszüntetéséhez szükséges intézkedést, egyébként azt elutasítja, és döntéséről - elutasítás esetén az elutasítás indokainak megjelölésével - a kifogást benyújtóját írásban értesíti.

**25.9.** Az Ávr. 102/D. §-ának (8) bekezdése értelmében a kifogás tárgyában hozott döntés ellen további kifogás előterjesztésének vagy más jogorvoslat igénybevételének nincs helye.

**26. További információ**

**26.1.** Az Innovációs és Technológiai Minisztérium fenntartja a jogot, hogy a döntést követően, amennyiben a pályázati célra rendelkezésre álló keretösszeget – a beérkezett pályázatok száma vagy tartalma miatt – nem tudta felhasználni, úgy további beadási határidőt és/vagy módosított feltételeket határozzon meg és módosított Pályázati Kiírást jelentessen meg.

**26.2.** A jelen Pályázati Kiírás, továbbá a Pályázati Adatlap együtt képezik a pályázati dokumentációt és az Ösztöndíj Működési Szabályzattal együtt tartalmazzák a pályázáshoz szükséges összes feltételt.

**26.3.** A pályázati csomag dokumentumai (Pályázati Kiírás, Pályázati Adatlap, Ösztöndíj Működési Szabályzat) letölthetőek a Nemzeti Kutatási, Fejlesztési és Innovációs Hivatal honlapjáról: [...................](http://...................), valamint az ÚNKP honlapjáról: [www.unkp.hu](http://www.unkp.hu).

**26.4. A pályázó a pályázattal kapcsolatos további információkról tájékoztatást a fogadó felsőoktatási intézmény által kijelölt ÚNKP pályázati ügyintézőtől kaphat (az elérhetőségeket az ÚNKP Ösztöndíj Működési Szabályzat 4. számú melléklete tartalmazza).**

**Melléklet**

**1. számú melléklet:** Pályázati Adatlap és mellékletei

**2. számú melléklet:** Tudományági, képzési terület szerinti besorolás

1. a fogadó felsőoktatási intézménynél oktatói, kutatói munkavégzésre irányuló jogviszonnyal, vagy munkavégzésre irányuló egyéb jogviszonnyal rendelkező személy, aki az ösztöndíjas kutatási tervében vállalt tudományághoz tartozóan oktatási, kutatási tevékenységet végez. Igény esetén a fogadó felsőoktatási intézmények Tudományos Diákköri (TDK) hálózatai segítenek a témavezető kiválasztásában. Elérhetőségük a <http://otdt.hu/site/tdt_elnokok-titkarok-felelosok> oldalon található [↑](#footnote-ref-1)
2. a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet 57. § (3) bekezdése alapján [↑](#footnote-ref-2)
3. igény esetén a fogadó felsőoktatási intézmények Tudományos Diákköri (TDK) hálózatai segítenek a témavezető .iválasztásában. Elérhetőségük a <http://otdt.hu/site/tdt_elnokok-titkarok-felelosok> oldalon található [↑](#footnote-ref-3)
4. NEPTUN vagy ETR hallgatói tanulmányi rendszerből kinyomtatott, a Tanulmányi Hivatal által hitelesített súlyozott tanulmányi átlaga a Pályázati Kiírás 4. pontjában meghatározottak szerint [↑](#footnote-ref-4)
5. döntős eredmények esetén a „Tehetséggel fel!” Ösztöndíjpályázatra kell jelentkezni! [↑](#footnote-ref-5)
6. például: leendő harmadéves, felsőoktatási intézményben tanulmányokat folytató hallgató intézményhez érkezett első pályázat esetén: ÚNKP-20-1-I-intézmény betűkódja-1 [↑](#footnote-ref-6)
7. amennyiben több OTDK helyezése és Pro Scientia/Arte Aranyérme is van a pályázónak, akkor a pályázati adatlapon a Pro Scientia Aranyérmet, valamint egy OTDK első helyezést kell feltüntetni, de a pontszámításnál kizárólag a Pro Scientia/Arte Aranyérem vehető figyelembe, mint a magasabb pontszámú eredmény [↑](#footnote-ref-7)
8. amennyiben az OTDK-n több helyezést is elért a pályázó, a pályázati adatlapon csak a legjobb eredményét kell feltüntetni, az OTDK-n elért I., II., III. helyezésért csak egyszer adható pont. [↑](#footnote-ref-8)
9. amennyiben az OTDK-n több helyezést is elért a pályázó, a pályázati adatlapon csak a legjobb eredményét kell feltüntetni, az OTDK-n elért I., II., III. helyezésért csak egyszer adható pont. [↑](#footnote-ref-9)
10. amennyiben az OTDK-n több helyezést is elért a pályázó, a pályázati adatlapon csak a legjobb eredményét kell feltüntetni, az OTDK-n elért I., II., III. helyezésért csak egyszer adható pont. [↑](#footnote-ref-10)
11. az adott tudományterületen kiemelkedőnek számító nemzetközi versenyeredmény, amelynek megítélése a fogadó felsőoktatási intézmény hatáskörébe tartozik; több kiemelkedőnek minősített/egyéb nemzetközi versenyeredmény esetén csak egy eredmény vehető figyelembe és csak egyszer adható a nemzetközi versenyeredményre pontszám. [↑](#footnote-ref-11)
12. az adott tudományterületen egyéb nemzetközi versenyeredmény, amelynek megítélése a fogadó felsőoktatási intézmény hatáskörébe tartozik; több kiemelkedőnek minősített/egyéb nemzetközi versenyeredmény esetén csak egy eredmény vehető figyelembe és csak egyszer adható a nemzetközi versenyeredményre pontszám.  [↑](#footnote-ref-12)
13. például 3,9–es átlag esetén elérhető pontszám számítása műszaki képzési terület esetén: 3,9-3,5=0,4x20=8 pont; 5,0 átlagnál: 5,0-3,5=1,5x20=30 pont. Például 4,2–es átlag esetén elérhető pontszám számítása egyéb képzési terület esetén: 4,2-4=0,2x30=6 pont; 5,0 átlagnál: 5,0-4,0=1x30=30 pont [↑](#footnote-ref-13)
14. legalább 3 főből álló azonos kutatási témában írásbeli megállapodás alapján létrejött kutatási együttműködés, amely rendelkezik kutatási programmal. A kutatócsoport vezetője a pályázat beadásának időpontjában legalább PhD/DLA fokozattal vagy az egyetem doktori tanácsának igazolásával rendelkezik és a befogadó felsőoktatási intézmény a kutatócsoport működéséhez szükséges infrastrukturális feltételeket biztosítja. A kutatócsoport keretében történő együttműködést igazolni szükséges. [↑](#footnote-ref-14)
15. például 4,5 –ös átlag esetén elérhető pontszám számítása: 4,5-4=0,5,x50=25 pont; 5,0 átlagnál: 5,0-4=1x50=

    50 pont [↑](#footnote-ref-15)
16. a GÓLYA webes programból a Tanulmányi Hivatal biztosítja az adatokat a szakértő számára [↑](#footnote-ref-16)
17. döntős eredmények esetén a „Tehetséggel fel!” Ösztöndíjpályázatra kell jelentkezni! [↑](#footnote-ref-17)
18. interdiszciplinális tudományágban végzett kutatási téma esetén a szakértő részpontot is adhat [↑](#footnote-ref-18)